Document ID: /fineweb-2-swissfilter-quality_10-filterrobots/filtered/02038.jsonl.gz/1178

Son Pieder na manegia actualmain betg bain cun ils fans da skis: Suenter la renunzia da la cursa a Lake Louise ha uss er stuì vegnir dadas giu las concurrenzas planisadas a Beaver Creek.
Emprima desditga totala dapi 15 onns
Ils spezialists da sveltezza dal circus dal ski alpin ston vinavant avair pazienza. Pervi da temperaturas chaudas e mancanza da naiv na pon las cursas a Beaver Creek ch’eran planisadas per l’emprima fin d’emna da december betg avair lieu. Dals 2 fin ils 4 da december eran planisadas per ils umens ina cursa rapida, in super-G ed in slalom gigant. L’ultima giada eran tuttas cursas vegnidas desditgas il 2001 a Colorado.
Termin da reserva nuncler
Er las emprimas cursas a Lake Louise (26 e 27 da november) crodan en l’aua ord las medemas raschuns. Uss dovra quai termins da remplazzament per tschintg cursas. Tenor la FIS duai quai dar soluziuns uschè svelt sco pussaivel.
RR novitads 10:00